Kata seru

Kata seru ialah kata yang digunakan untuk menggambarkan perasaan seseorang seperti marah, sedih, gembira, sakit, hairan, kagum, terkejut, dan sebagainya. Cara penggunaannya disesuaikan dengan intonasi pengucapan iaitu dengan nada meninggi atau menurun. Dalam bahasa Melayu, kata seru digunakan untuk membentuk ayat seru. Perhatikan penerangan di bawah.

Tandaan ! 
Semua ayat seru, tanda serunya mestilah diletakkan di hujung ayat dan bukannya selepas kata seru. Semua ayat seru ditandai dengan tanda seru (!).

Kesalahan umum 
1. Kesalahan menggunakan kata seru yang salah atau tidak menggambarkan perasaan yang dinyatakan.
Contoh:

(a) (i) Wahai, gemuknya kambing peliharaan Pak Jusoh ini! (SALAH)
(ii) Wah, gemuknya kambing peliharaan Pak Jusoh ini! (BETUL)

(b) (i) Cis, sakit sungguh jariku ini! (SALAH)
(ii) Aduh, sakit sungguh jariku ini! (BETUL)

Ayat (a)(i) dan (b)(i) salah kerana tidak menggunakan kata seru yang betul. Gunakan kata seru berdasarkan gambaran perasaan yang dinyatakan dalam ayat tersebut.

2. Kesalahan meletakkan tanda seru selepas kata seru dalam ayat.
Contoh:

(a) (i) Nah! ambillah buku ini sebagai hadiah daripadaku. (SALAH)
(ii) Nah, ambillah buku ini sebagai hadiah daripadaku! (BETUL)

(b) (i) Wah! bergaya benar dia hari ini. (SALAH)
(ii) Wah, bergaya benar dia hari ini! (BETUL)

Ayat (a)(i) dan (b)(i) salah kerana meletakkan tanda seru selepas kata seru dalam ayat seru. Untuk semua ayat seru, tanda serunya mestilah diletakkan di akhir ayat seru.

Lihat juga 

 Tatabahasa
 Golongan Kata

Tatabahasa bahasa Melayu